Soos ek berig het in die tussentydse nuusbrief in September het mev. Rhonette Reid die wenner van Oom Ossie Penzhorn van Orpen Wapens en sy kleinseuns se pasmaakgeweer. Sy is nie `n lid van SA Jagters nie. Sy werk by die Polisie in Krugersdorp en `n kollega van haar het die kompetisiekaartjie vir die geweer by HuntEx gekoop en haar selfoonnommer verskaf.
Baie dankie aan ons borg, Lynx en Mike Rogers, vir die borgskap. Dit word opreg waardeer. SA Jagters lede kan gerus hierdie borg ook ondersteun en hulle so bedank vir hulle bydrae tot SA Jagters.
Ons fotokompetisie vir die jaar het gesluit en die beoordelaars is gevra om `n wenfoto te soek tussen die inskrywings wat ons van lede ontvang het. Ons het reeds `n Canon kamera as prys gekry van `n borg en ons sal graag hierdie prys tydens die Kongres wil oorhandig. Baie dankie aan ons lede wat ook die moeite gedoen het om foto’s te neem en in te skryf. Ons waardeer u bydrae opreg.
Soos gebruiklik, sluit ons skakels in na ons webwerf vir meer inligting oor spesiale aanbiedings vir SA Jagters se lede. Kliek op die skakel waarin u belangstel. Daar is hierdie maand `n splinternuwe aanbod beskikbaar van Helle messe teen 15% korting op hulle gewone pryse.
Dit gebeur gereeld dat enkele van die bestuurders algemene navrae ontvang en nie noodwendig die betrokke lid kan help met die inligting wat hy/sy benodig nie. Vir spoedige diens, maak seker dat u navrae na die regte afdeling verwys. Hou asseblief u lidnommer byderhand omdat dit dikwels baie makliker is om navrae te kan beantwoord.